Akademia bied nou ook LLB aan | Maroela Media
Die aankondiging is Maandag 11 November gemaak en sal die instelling se tweede regskwalifikasie wees aangesien dit sedert 2017 die graad BCom (Ekonomie en Regte) aanbied.
Die akkreditasie van hierdie kwalifikasie is ŉ groot mylpaal vir Akademia, aangesien dit deel vorm van die instelling se toekomsplanne om na steeds meer studierigtings uit te brei.
Volgens Liana Venter, registrateur by Akademia, is die instelling veral trots op hierdie suksesvolle akkreditasie nadat LLB-programme op nasionale vlak onlangs by alle openbare hoër­onderwys­instellings hersien is. “Die volwaardige akkreditasie van ons LLB-program is ŉ aanduiding van die gehalte, asook die vernuwende samestelling, van hierdie kwalifikasie aan Akademia.”
Navrae oor die aanbieding van LLB by Akademia het toenemend ingestroom. “Nou kan Akademia uiteindelik, nadat die deeglike akkreditasieproses by die Raad op Hoëronderwys voltooi is, hierdie gesogte kwalifikasie aanbied,” sê Venter.
Akademia se LLB-graad is daarop gerig om bekwame, vaardige en dinamiese regsgraduandi te lewer wat toegerus is met ŉ deeglike kennis en begrip van toepaslike regsbeginsels. “Dié kurrikulum is so saamgestel dat dit ook die daadwerklike behoefte van dissiplinegebaseerde nie-regsmodules aanspreek. Hierdie modules sluit onder meer die sosiale, ekonomiese en politieke werklikhede waarbinne die reg funksioneer in,” meen Venter.
Akademia se LLB-kwalifikasie sal studente voorberei vir toegang tot die regspraktyk, maar ook vir ŉ wye verskeidenheid ander loopbane wat die toepassing van regsbeginsels vereis. Boonop bied dit die nodige voorbereiding vir verdere meestersgraadstudies in die regte. “Teorie en die toepassing van regsbeginsels is ŉ deurslaggewende komponent van die program en sodoende word verseker dat studente die vermoë het om intellektueel te ontwikkel en te groei,” sê Venter.
Dr. René de Klerk, programkoördineerder van die BCom-program (Ekonomie en Regte) by Akademia, reken dat studies in die regswese altyd gesog en relevant sal bly. “Om regte te studeer is ŉ integrale deel van die klassieke mensdom se ontwikkeling. Suid-Afrika het juis regsgeleerdes met ŉ stewige morele kompas nodig vir die verdere ontwikkeling en uitbou van ŉ stabiele en vooruitstrewende samelewing.”
Volgens De Klerk word LLB-studies by Akademia van ander instellings onderskei deurdat Afrikaanse studente onderrig in hul moedertaal kan ontvang en daardeur ŉ beter begrip van komplekse idees vorm. “Die Akademia-student is uiteindelik uitnemend gekwalifiseer omdat hierdie regspraktisyns hulle kliënte in Afrikaans sal kan adviseer en bystaan, maar steeds toegerus is om in Engels te praktiseer.”
Besoek Akademia se webblad vir meer inligting oor hierdie kwalifikasie, asook om aanlyn aansoek te doen om toelating tot die LLB-program in 2020.
…. en wie is die menere wat dit gaan aanbied? Niemand skryf in vir klasse sonder verwysings na respektabele lektore nie of gaan manne in klapmusse deur donker gangetjies skarrel na studente in grotte om by kerslig onderrig a la alchemiste te fluister?
Professore Koos Malan en Bernard Bekink (miskien, hopelik! O Here ek bid hiervoor!) van die “Pretoria University” om dalk mee te begin?!
Alle dank gaan egter aan die Here hiervoor, die Here is met ons volkie en ons “wonderwerk”!
Ons moet AANHOU volhard in sy genade, en alles sal reg verloop as ons die Here se KRAG kan benut:)
Jy het seker nie mooi gelees nie.
Akademia gaan die kursus aanbied. Nie een of ander obskure bankrot staats instansie wat modder skole in die Oos Kaap bedryf nie.
John, wees bietjie ligter op die sinisme. Dit vergiftig mens.
Mag dit die begin wees van ‘n proses om die “regs-bedryf” in Suid Afrika te praktiseer soos dit oorspronklik bedoel was. Ek was vanoggend in ‘n Landdros hof vir ‘n werker se saak….en dis swak wat daar aangaan….Dis net uitstel en tee drink….tot satwordens toe.
Ek dink die graad gaan moeilk wees om in Afrikaans te voltooi – maar knap gedaan!